YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (muutoksenhakujaosto)
4 päivänä syyskuuta 2008
Asia T-413/06 P
Claudia Gualtieri
vastaan
Euroopan yhteisöjen komissio
Muutoksenhaku – Kansallinen asiantuntija – Asian siirtämistä koskeva määräys – Muutoksenhakukelpoinen päätös – Tutkimatta jättäminen
Aihe: Valitus, jossa vaaditaan Euroopan unionin virkamiestuomioistuimen (ensimmäinen jaosto) asiassa F-53/06, Gualtieri vastaan
komissio, 9.10.2006 antaman määräyksen (Kok. H. 2006, s. I-A-1-107 ja II-A-1-399) kumoamista
Ratkaisu: Valitus hylätään. Claudia Gualtieri vastaa omista oikeudenkäyntikuluistaan, ja hänet velvoitetaan korvaamaan komissiolle tässä
oikeusasteessa aiheutuneet oikeudenkäyntikulut.
Tiivistelmä
Muutoksenhaku – Kohde – Virkamiestuomioistuimen sellaisen määräyksen kumoaminen, jossa virkamiestuomioistuin on katsonut,
ettei se ole toimivaltainen, ja siirtänyt asian yhteisöjen tuomioistuimelle tai ensimmäisen oikeusasteen tuomioistuimelle
– Tutkimatta jättäminen
(Yhteisöjen tuomioistuimen perussäännön liitteessä I olevat 8 artiklan 2 kohta ja 9 artiklan ensimmäinen ja toinen kohta)
Määräys, jossa virkamiestuomioistuin katsoo, ettei se ole toimivaltainen, ja siirtää asian yhteisöjen tuomioistuimelle tai
ensimmäisen oikeusasteen tuomioistuimelle yhteisöjen tuomioistuimen perussäännön liitteessä I olevan 8 artiklan 2 kohdan mukaisesti,
ei ole valituskelpoinen toimi, sillä tämä määräys ei täytä yhteisöjen tuomioistuimen perussäännön liitteessä I olevan 9 artiklan
ensimmäisen ja toisen kohdan edellytyksiä. Niiden mukaan kaikki asianosaiset, joiden vaatimukset on hylätty kokonaan tai osittain,
voivat hakea muutosta virkamiestuomioistuimen lopullisiin päätöksiin samoin kuin päätöksiin, joilla tehdään vain osittainen
asiaratkaisu, tai päätöksiin, joilla ratkaistaan väite toimivallan puuttumisesta tai siitä, että asia on jätettävä tutkittavaksi
ottamatta. Tällainen siirto ei voi myöskään heikentää asianosaisten oikeusturvaa yhteisöjen tuomioistuimissa, jotka ratkaisevat
joka tapauksessa kaikki kanteessa esitetyt kysymykset. Sen sijaan, että jätettäisiin toimivallan puuttumisen toteamisen seuraukset
asianosaisten aloitteen varaan, kun he tekevät mahdollisesti valituksen, 8 artiklan 2 kohdassa näet määrätään asian siirtämisestä
toimivaltaisena pidettävälle yhteisöjen tuomioistuimelle. On sen tuomioistuimen tehtävänä, jolle kanne on siirretty, arvioida
omaa toimivaltaansa ja tarvittaessa siirtää puolestaan tätä koskevan erityisen menettelyn mukaisesti kanne alimpaan tuomioistuimeen,
joka ei silloin voi katsoa, ettei se olisi toimivaltainen. Tämä erityinen mekanismi mahdollistaa sen, että selvitetään toimivallan
jakoa koskevat kysymykset yhteisöjen tuomioistuimet muodostavien tuomioistuinten kesken, sillä nämä kysymykset voivat olla
tarvittaessa myös asianosaisten välisen kontradiktorisen näkemystenvaihdon kohteena ensimmäisen oikeusasteen tuomioistuimessa
sen ratkaistessa siirron vaikutuksia.
(ks. 22–25 ja 27 kohta)